《酹江月 登古容城有感 城阴即静修刘先生故居》
元代·安熙

天山巨网，尽牢笼、多少中原人物。赵际燕陲，空老却、千仞岩岩物壁。

古柏萧森，高松偃蹇，不管飞冰雪。慕膻群蚁，问君谁是豪杰。

重念禹迹茫茫，兔狐荆棘，感慨悲歌发。累世兴亡何足道，等是轰蚊飞灭。

湖海襟怀，风云壮志，莫遣生华发。中天佳气，会须重见明月。

作者简介：安熙(公元一二六九年至一三一一年)字敬仲，号默庵，藁城人。生于元世祖至元六年，卒于武宗至大四年，年四十三岁。少慕刘因之名，欲从之游。因没，不果，乃从因门人乌冲问其绪说，尊信力行。家居教授，垂数十年；四方来学者，多有成就。熙作有默庵集五卷，《四库总目》行于世。